SAOG: Kommerwolke pak saam oor weervoorspellingsFoto: Daeron/Pixabay.com ‘n Voorspelling deur die Suid-Afrikaanse Ontwikkelingsgemeenskap (SAOG) se Climate Service Centre Bulletin dui op ’n normale tot laer as normale reënvalseisoen in die suidelike gebied en normale tot hoër as normale reënvalseisoen vir die sentrale gebied van Suid-Afrika vir Oktober 2018 tot Maart 2019. Die moontlikheid van ’n knellende droogte asook wisselvallige reënval, met veral swaar reën wat tot oorstromings en die vernietiging van eiendom en infrastruktuur kan lei, word ook in die bulletin uitgewys. Die voorspelling van ’n langdurige droogtegreep asook hewige oorstromings hou kommer in vir die SA Versekeringsvereniging (SAIA). Volgens Nico Esterhuizen, SAIA se algemene bestuurder van risikoversekering, kan die moontlikheid van verlaagde reënval in sekere gebiede risiko’s inhou vir voorbereiding en gebeurlikheidsbeplanning vir boere. Verdere risiko’s en rampspoedige verliese wat boere in dié droogtetoestande in die gesig kan staar, sluit in beperkte beskikbaarheid van water, swak weidingstoestande, risiko’s van brande asook verlaagde landbou-opbrengste. In teenstelling met die laer reënvalvlakke kan die suidelike gebiede hoër reënvalvlakke verwag, gepaardgaande met die vernietiging van eiendom en infrastruktuur weens oorstromings. Die vernietiging van infrastruktuur weens uiterste weerstoestande soos oorstromings, hittegolwe, haelstorms en veldbrande dra direk by tot beperkte toegang tot basiese gemeenskapsdienste soos skole of gesondheidsgeriewe.